KIRJALLINEN KYSYMYS P-2722/01 esittäjä(t): Yves Butel (EDD) komissiolle. Natura 2000 — Luontotyyppidirektiivi — Ranska — ranskalaisia kohteita koskeva hylkäävä päätös — biomaantieteellisille seminaareille aiheutuvat seuraukset.



Virallinen lehti nro 081 E , 04/04/2002 s. 0204 - 0205



KIRJALLINEN KYSYMYS P-2722/01 esittäjä(t): Yves Butel (EDD) komissiolle (26. syyskuuta 2001) Aihe: Natura 2000 Luontotyyppidirektiivi Ranska ranskalaisia kohteita koskeva hylkäävä päätös biomaantieteellisille seminaareille aiheutuvat seuraukset Ranskan Conseil d'Etat kumosi 27. syyskuuta 1999 tekemällään päätöksellä (asia nro 194648) ensimmäiset päätökset, joiden perusteella Ranskan ympäristöministeri oli toimittanut Euroopan komissiolle luettelot 534 kohteesta, jotka voitaisiin sisällyttää Natura 2000 -verkostoon (16. lokakuuta, 3. joulukuuta ja 9. joulukuuta 1997 tehdyt päätökset). 22. kesäkuuta 2001 tekemällään päätöksellä (asia nro 219995) Conseil d'Etat rankaisi jo toisen kerran peräkkäin maankäytöstä ja ympäristöasioista vastaavaa ministeriötä, koska ministeriö ei vakuutteluistaan huolimatta ollut pystynyt todistamaan, että se oli toteuttanut etukäteen Ranskan lainsäädännön vaatiman kuulemismenettelyn. Uudet päätökset, jotka koskevat kohteiden esittämistä Euroopan komission yksiköille, on siis jälleen kerran kumottu kyseessä olevien 534 kohteen osalta. Ranskan ympäristöministeriön on nyt siis pakko aloittaa alusta uudelleen paikallisen väestön kuulemismenettely ennen uusien kohteiden esittämistä. Mitä mieltä komissio on tästä Conseil d'Etat'n päätöksestä ja sen vaikutuksista eurooppalaisen menettelyn etenemiseen, erityisesti biomaantieteellisten seminaarien pitämiseen ja niiden päätelmiin? Margot Wallströmin komission puolesta antama vastaus (19. lokakuuta 2001) Komissiolle toimitettujen tietojen mukaan korkein hallinto-oikeus (Conseil d'Etat) kumosi 27. syyskuuta 1999 tekemällään päätöksellä Ranskan viranomaisten Natura 2000 -verkkoon ehdottamien 534:n kohteen ilmoittamisen komissiolle, koska lakisääteistä kuulemismenettelyä ei oltu noudatettu. Ranskan viranomaiset eivät tähän mennessä ole virallisesti ilmoittaneet tästä tilanteesta komissiolle. Tässä vaiheessa on tarpeen odottaa tätä kohdeluetteloa koskevan uuden kuulemismenettelyn tuloksia ennen kuin voidaan kommentoida sitä, mitä vaikutuksia edellä mainitulla korkeimman hallinto-oikeuden päätöksellä on etenkin luonnonmaantieteellisten seminaarien järjestämiseen ja niiden päätelmiin. Jäsenvaltioiden Natura 2000 -verkkoon ehdottamien kohteiden merkittävä peruuttaminen on voitava perustella suhteessa siihen, ovatko kohteet luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(1) liitteessä III vahvistettujen tieteellisten perusteiden mukaisesti erityisiä suojelutoimia edellyttäviä alueita, sekä suhteessa analyysiin, joka koskee yhteisön tärkeinä pitämien luontotyyppien ja lajien elinympäristöjen esiintymistä näissä kohteissa. Jos yhteisön tärkeinä pitämiä luontotyyppejä ja lajien elinympäristöjä ei esiinny tarpeeksi tällaisen peruutuksen jälkeen, jäsenvaltion on ehdotettava uusia kohteita luonnontieteellisissä seminaareissa todettujen puutteiden korvaamiseksi. (1) EYVL L 206, 22.7.1992.